**Уколико постоји инвестиционо улагање, односно давање на коришћење јавним надметањем по почетној цени од 0 динара у некој ЈЛС, поступак је следећи:**

Одредбом члана 64. став 3. Закона о пољопривредном земљишту (“Службени гласник РС”, број 62/06,65/08,41/09, 112/2015, 80/17 и 95/18-др закон) дефинисано је да **одлуку о расписивању јавног огласа** доноси надлежни орган јединице локалне самоуправе на чијој територији се налази пољопривредно земљиште у државној својини, **у року од 60 дана од дана доношења Годишњег програма**, уз сагласност Министарства.

Напомињемо да јединица локалне самоуправе мора да спроведе поступак давања у закуп по праву пречег закупа, односно коришћења без плаћања накнаде ( за јединице локалне самоуправе који имају овај вид располагања пољопривредним земљиштем у државној својини), а након тога и спроведе поступак јавног надметања у два круга, у законом прописаном року.

**Заинтересовано лице доставља писмо о намерама јединици локалне самоуправе**, а најбоље га је доставити пре израде годишњег програма заштите, уређења и коришћења пољопривредног земљишта.

У складу са одредбом члана 2. став 1. тачка 10) Правилника о условима и поступку давања у закуп и на коришћење пољопривредног земљишта у државној својини (“Службени гласник РС”, број 16/2017, 111/2017, 18/2019 и 45/2019) **инвестиционо улагање је изградња система за наводњавање, одводњавање, рибњака, пластеника, стакленика, садња винограда или воћњака, противградна заштита на вишегодишњим засадима на пољопривредном земљишту**.

За пољопривредно земљиште у државној својини за које је достављено писмо о намерама заинтересованих лица за вршење инвестиционих улагања, уколико **јединица локалне самоуправе** позитивно **оцени исто**, групише предметне парцеле или делове парцела у посебне јединице јавног надметања у оквиру годишњег програма заштите, уређења и коришћења пољопривредног земљишта и опредељује их за давање у закуп.

**У даљем поступку јединица локалне самоуправе прибавља** доказе да предметно земљиште није предмет враћања ранијим власницима по Закону о враћању одузете имовине и обештећењу, Закону о отклањању последица одузимања имовине жртвама холокауста које немају живих законских наследника, Закону о враћању (реституцији) имовине црквама и верским заједницама (изјашњење Агенције за реституцију), Закону о начину и условима признавања права и враћању земљишта које је прешло у друштвену својину по основу пољопривредног земљишног фонда и конфискацијом због неизвршених обавеза из обавезног откупа пољопривредних производа и Закону о враћању утрина и пашњака селима на коришћење (изјашњење јединице локалне самоуправе), **као и записник Републичке пољопривредне инспекције са приказом свих парцела или делова парцела (податком о катастарској општини, површини, култури и класи) и наведеним фактичким стањем.**

**За парцеле у катастарској општини која није комасирана после Другог светског рата, јединица локaлне самоуправе прибавља Уверење о старом премеру (важећем 1945. године) од Републичког геодестског завода Службе за катастар непокретности за предметне парцеле, па упућује захтев Агенцији у чијем прилогу им доставља претходно прибављено Уверење.**

Уколико све парцеле из јединице јавног надметања испуњавају услове за вршење инвестиционих улагања, односно услове за давање на коришћење без плаћања накнаде јавним надметањем по почетној цени од 0 динара, јединица локалне самоуправе означава те јединице јавног надметања у предлогу Одлуке о расписивању јавног огласа.

Напомињемо да јединица локалне самоуправе у оцењивању писма о намерама између осталог обрати пажњу на одредбе члана 56. Закона о заштити државне границе.

Код Одлуке о расписивању јавног огласа која има означене јединице јавног надметања за инвестиционо улагање мења се форма тако да :

- у делу I - Предмет јавног надметања (испод табеле додаје се текст)

**Јавно надметање број\_\_\_\_\_\_\_\_опредељено је за инвестиционо улагање** (***изградња система за наводњавање, одводњавање, рибњака, пластеника, стакленика, садња винограда или воћњака, противградна заштита на вишегодишњим засадима***). **Закупац предметног јавног надметања је дужан да поднесе захтев за давање одобрења на инвестиционо улагање Министарству пољопривреде, шумарства и водопривреде у смислу члана 67. Закона о пољопривредном земљишту (“Службени гласник РС”, број 62/06,65/08-др закон, 41/09, 112/2015, 80/17 и 95/18-др закон) по закључењу Уговора о закупу, а најкасније у року од 60 дана. Уз захтев за давање одобрења на инвестиционо улагање закупац доставља и елаборат који садржи кратак опис инвестиције, врсту, сортимент (за вишегодишње засаде), динамику радова, предмер и предрачун радова, за сваки уговор појединачно. Динамику радова у елаборату треба дефинисати тако да се укупна инвестиција реализује најкасније у року од пет година од дана закључења Уговора о закупу пољопривредног земљишта у државној својини са Министарством пољопривреде, шумарства и водопривреде. Закупац предметног земљишта дужан је да поступа у складу са динамиком наведеном у Елаборату.**

- у делу II – Услови за пријављивање на јавно надметање- испод тачке 13.

**За јавно надметање број\_\_\_\_\_\_ понуђач доставља и Изјаву (објављена на веб презентацији Управе за пољопривредно земљиште у делу Модели докумената) којом се обавезује да предметно земљиште узме у закуп ради инвестиционог улагања. Изјава, која мора бити оверена, се доставља за сваку јединицу јавног надметања појединачно, заједно са пријавом у року за подношење документације која је наведена у Огласу.**

Код Одлуке о расписивању јавног огласа која има јединицу/е јавног надметања за давање на коришћење јавним надметањем по почетној цени од 0 динара за пољопривредну производњу у табеларном делу огласа у делу I тачка 1. означава се \*, односно за давање на коришћење пољопривредног земљишта у државној својини за производњу енергије из обновљивих извора од биомасе и сточарства означава се \*\*.